cyanic-selkie/wikianc huggingface dataset:
Assassyne
Sluipmoorde
Die Assassyne het dikwels ook sielkundige oorlogvoering toegepas; hulle het dikwels probeer om hul vyande te laat oorgee sonder die risiko van moord. Een so ’n geval was die nuwe Seldjoekse sultan Sanjar. Toe hy ambassadeurs wegwys wat deur die Ismaili's gestuur is om oor vrede te onderhandel, het hy een oggend met ’n dolk in die grond langs hom wakker geword. ’n Ismaili-boodskapper het hom later besoek en gesê hy kon hom maklik doodgemaak het. Vir die volgende paar dekades was daar ’n skietstaking tussen die Nizari's en die Seldjoeke. Sanjar het belastingtoegewings aan die Assassyne gemaak, vir hulle regte en lisensies gegee en selfs toegelaat om tolgeld van reisigers te verhaal.
Ondergang
Die Assassyne is deur die Mongole uitgewis. Hulle het waarskynlik sluipmoordenaars gestuur om Möngke Khan te vermoor. Die Mongoolse bevelvoerder Kitbuqa het in 1253 begin om verskeie Assassynse forte aan te val voor Hülegü se opmars in 1256. Die Mongole het Alamoet op 15 Desember 1256 omsingel. Die Assassyne het Alamoet teruggeneem en in 1275 vir ’n paar maande beset, maar eindelik is hulle finaal verslaan en hul politieke mag was verlore.
Die Siriese tak van die Assassyne is in 1273 deur die Mameluk-sultan Baibars oorgeneem. Die Mamelukke het steeds van die oorblywende Assassyne se dienste gebruik gemaak. In ruil daarvoor is hulle toegelaat om vir ’n ruk voort te bestaan.
Shimizu S-Pulse
Shimizu S-Pulse (清水エスパルス) is 'n Japannese sokkerklub in die stad Shizuoka-prefektuur, Japan.
24 Februarie
24 Februarie is die 55ste dag van die jaar in die Gregoriaanse kalender. Daar volg nog 310 dae in die res van die jaar (311 in skrikkeljare).
Rebecca Gethings
Rebecca Gethings is 'n Engelse aktrise. Sy is bekend vir haar rolle in die rolprente Casino Royale (2006) en David Brent: Life on the Road (2016).
VR6-enjin
Die VR6-enjin is 'n tipe binnebrandenjin, bestaande uit ses silinders. Dit is deur die Volkswagen-groep in die laat 1980s ontwikkel, en evolusies van die oorspronklike ontwerp word nog steeds deur hulle vervaardig.
Dit is 'n smalhoek (10.5º of 15 °) V-enjin. Die silinderblok is saamgestel uit twee silinderbanke (links: 1-3-5, regs: 2-4-6), terwyl daar slegs 'n enkele silinderkop is wat beide die silinderbanke bedek.
Domenico Zaccagna
Domenico Zaccagna (1851 – 1940) was 'n Italiaanse mineraalversamelaar en geoloog.
Die mineraal Zaccagnaïet (Zn4Al2CO3(OH)12·3H2O) is na hom vernoem.
Messier 15
Messier 15 of M15 (ook bekend as NGC 7078 en GCl 120) is ’n bolvormige sterreswerm in die sterrebeeld Vlieënde Perd. Dit is in 1746 deur Jean-Dominique Maraldi ontdek. Charles Messier het dit in 1764 in sy katalogus van komeetagtige voorwerpe opgeneem. Teen ’n geraamde ouderdom van 12 miljard jaar is dit een van die oudste bekende bolvormige swerms.
M15 is sowat 33 600 ligjare van die Aarde af en het ’n deursnee van 175 ligjare. Dit het ’n absolute magnitude van -9,2, dus sowat 360 000 keer dié van die Son. Messier 15 is een van die digste bekende bolswerms in die Melkweg. Sy kern het ’n sogenaamde kerninstorting ondergaan en dit het dus ’n baie digte kern met ’n enorme getal sterre en moontlik ’n swartkolk.
M15 het sowat 100 000 sterre, waarvan 112 sover bekend veranderlike sterre, is en 8 pulsars, insluitende ’n dubbel-neutronsterstelsel, M15 C. M15 bevat ook Pease 1, die eerste planetêre newel wat in ’n bolvormige sterreswerm ontdek is (in 1928). Sedertdien is nog net drie ander ontdek.
Mothibistad
Mothibistad is 'n dorpie wat 9 kilometer noordoos van Kuruman geleë is in die Noord-Kaap, Suid-Afrika.
Volkswagen New Beetle
Die Volkswagen New Beetle is 'n kompakte motor, wat deur Volkswagen in 1997 vrygestel is. Dit trek sterk inspirasie uit die oorspronklike Beetle se buite-ontwerp. In teenstelling met die oorspronklike Beetle, is die New Beetle se enjin aan die voorkant geplaas en dryf die voorwiele aan, met 'n bagasiebak aan die agterent.
Geskiedenis
In 1995 is 'n nuwe weergawe van die Konsep Een by die Tokiose Motorskou getoon. Hierdie een het groot herstilering en lyk baie soos die finale produksie-weergawe, van stapel gestuur in 1998. Heelwat spesiale uitgawes is vrygestel, soos die Malibu Barbie New Beetle.
In Mei 2010 het Volkswagen aangekondig dat produksie van die huidige bakwerk van die New Beetle sou staak in 2011. In 2011 is 'n nuwe model bekendgestel om die New Beetle te vervang, en die New Beetle se naam is terug verander na die oorspronklike modelnaam wat dit vervang het.
Mothibistad
Daar word met beeste geboer en ystererts word ook ontgin.
Lugwaardin
'n Vlugbeampte, vlugkelner of lugwaardin is 'n persoon wat in die kajuit van 'n passasiersvliegtuig na die veiligheid en die versorging van die passasiers omsien. Van hulle take sluit in:
Merino
Die merinoskaap is een van die bekendste skaaprasse ter wêreld. Merino's is veral bekend vir die kwaliteit van hulle wol, hoewel hulle ook vir vleisproduksie aangehou word. Daar is twee soorte merinoskape: die met lang spiraalvormige horings (wat naby die kop groei) en die sonder horings (soms is klein stompies sigbaar). Die ooie dra egter nie horings nie (net die ramme).
Die ras is oorspronklik van Alentejo in die suide van Portugal afkomstig, vanwaar dit aan Spanje bekendgestel is. Die wol van die skaap was reeds in die Middeleeue hoog aangeskryf. Vandag word merino's steeds as een van skaaprasse met die mooiste en sagste wol beskou.
Danksy die skaap se geplooide vel produseer dit ongeveer vyf kilogram wol per jaar. 'n Merino groei gemiddeld tien keer soveel haartjies per vierkante sentimeter as ander skape. Hulle is egter nie net vir die hoeveelheid wol wat hulle lewer bekend nie, maar ook vir die wol se kwaliteit. Die wol het 'n fyn tekstuur en is daarom vir verskeie toepassings geskik. Dit word onder meer vir gordyne en die maak van kleredrag aangewend. Omdat dit nie krapperig of jeukerig is nie, word die wol veral vir sportdrag gebruik.
Merino's moet minstens een keer per jaar geskeer word omdat hulle wol aanhou groei. Skape wat nie gereeld geskeer word nie, kan hitte-uitputting, probleme met mobiliteit en blindheid ondervind.
Merino's is uiters aanpasbaar en floreer op yl grasveld. Die ooie kan drie keer elke twee jaar lam (elke agt maande).
Suid-Afrika
Suid-Afrika se skaap- en wolbedryf is in ongeveer 1789 gevestig. Die eerste merino's, vier Spaanse Merino-ooie en twee -ramme, is deur die Nederlandse regering aan kol. R.J. Gordon geskenk. Van die eerste wolboere was die broers Van Reenen, J.F Reitz en M. van Breda.
Die Suid-Afrikaanse Vleismerino is 'n dubbeldoelras wat vir beide sy vleis en wol geteel is. Die wol se kwaliteit is nie so goed soos die van wolmerino's nie, maar die skaap het 'n groter karkas wat vleisproduksie verhoog. Die ras is van die Duitse Vleismerino ontwikkel. Die eerste Duitse Vleismerino, tien ooie en ’n ram, is in 1932 uit Duitsland ingevoer.
Alan Furlan
Alan Furlan (13 April 1920 – 14 Mei 1997) was 'n Amerikaanse akteur. Hy was bekend vir sy rolle in die rolprente La tua donna (1954), Defend My Love (1956), Donatella (1956), en Desert Desperados (1959).
Akker
'n Akker is 'n eenheid waarmee oppervlakte gemeet word. Dit word veral gebruik om landbougrond uit te meet. Histories is 'n akker die hoeveelheid grond wat 'n man met een os in een dag kan ploeg. Internasionaal gesproke word 'n akker as 'n reghoek van 4046,8564224 m² gedefinieer.
Geskiedenis
Die Engelse woord "acre" is afkomstig van die Oud Engelse "æcer (oorspronklik beteken dit "ope veld", gelykstaande aan die Duitse "Acker", die Nederlandse "akker", die Latynse "ager" en die Griekse "agros"). In die Domesday Book van 1086 word 'n akker as die hoeveelheid land wat 'n man met een ploeg en een os in 'n dag kan ploeg.
Aangesien hierdie grootte na gelang van die boer en die gesondheid van sy beeste gevarieer het, is daar later besluit om die eenheid vas te stel. Vir die rede het konings Eduard I, Eduard III, Hendrik VIII en George IV wette ingestel om die eenheid te definieer.
Onder die heerskappy van Victoria van die Verenigde Koninkryk stel die Britse "Weights and Measures Act" van 1878 'n akker as 4,840 vierkante jaart vas. Lande van die Britse Statebond en die Verenigde State van Amerika het later soortgelyke wetgewing ingebring.
Donald Woods (akteur)
Donald Woods (2 Desember 1906 – 5 Maart 1998) was 'n Amerikaanse akteur. Hy was bekend vir sy rolle in die rolprente Frisco Kid (1935), The Black Doll (1938), Watch on the Rhine (1943), en 13 Ghosts (1960).
Prawda
Prawda (Правда), Russies vir "Die Waarheid", was 'n Sowjet-dagblad. Van 1917 tot en met 22 Augustus 1991 was dit die amptelike spreekbuis van die Sentrale Komitee van die Kommunistiese Party van die Sowjetunie.
Die koerant is in 1912 in Wene, Oostenryk, gestig en is eers in 1918 na Moskou geskuif toe dié stad weer Rusland se hoofstad geword het. Die blad het in 1991, ná die verbrokkeling van die Sowjetunie, toegemaak op bevel van pres. Boris Jeltsin. Daarna het van die personeellede 'n nuwe poniekoerant met dieselfde naam gestig. Dit is in 1997 deur die Kommunistiese Party van die Russiese Federasie oorgeneem. Daar is ook 'n onverwante internet-gebaseerde koerant, Pravda Online (www.Pravda.ru), wat deur ander personeellede bedryf word.
Nog 'n koerant met dié naam is die Komsomolskaja Prawda, voorheen die amptelike blad van die Komsomol (die ontbinde Kommunistiese Jeugliga) en tans die poniekoerant met die grootste sirkulasie in die land.
Pretfeit
Naas die Prawda was daar nog 'n belangrike koerant tydens die Koue Oorlog: Izwestija, die amptelike spreekbuis van die Sowjet-regering. Aangesien die twee koerante se name Die Waarheid en Die Nuus beteken, was daar 'n gewilde sêding in dié tyd: W Prawde njet Izwestii, w Izwestijach njet Prawdi ("In Die Waarheid is daar geen nuus nie, en in Die Nuus is daar geen waarheid nie").
Ysgrond
Ysgrond is grond onder die vriespunt van water (0°C of 32°F) vir twee jaar of langer. Ys is nie noodwendig teenwoordig nie, soos in die geval van ’n nie-poreuse rotsbodem, maar dit is meestal. Dit kom veral voor naby die Noord- en Suidpool, maar ook in baie hoë gebiede verder van die pole.
Die mate waarin die grond geys is, wissel na gelang van klimaatsveranderings. ’n Groot deel van die Noordpoolstreek is vandag met ysgrond bedek. Soms ontdooi die grond in die somer. Plantlewe kom net in die aktiewe laag voor en nie in die deel wat permanent gevries is nie. Die dikte van die aktiewe laag wissel van jaar tot jaar en van plek tot plek, maar is gewoonlik 0,6–4 meter dik. In dele met baie koue winters kan die ysgrond tot 1 493 meter dik wees, soos in die opvanggebied van die Lena- en Jana-rivier in Siberië.
Mandip Gill
Mandip Gill (gebore 5 Januarie 1988) is 'n Engelse aktrise. Sy is bekend vir haar rolle in die rolprent The Flood (2018) en in die televisiereekse Hollyoaks (1995), Doctor Who (2005), en The Good Karma Hospital (2017).
Wes-Virginië
Wes-Virginië (Engels: State of West Virginia) is 'n deelstaat in die Appalachegebied van die Verenigde State van Amerika geleë in die Appalache-streek - vandaar die bynaam Mountain State. Hier word een van die belangrikste karstgebiede op aarde aangetref. Sy grotte is die onderwerp van wetenskaplike navorsing, maar ook 'n toeriste-aantreklikheid. Wes-Virginië het 'n oppervlakte van 62 755 vierkante kilometer (wat van die deelstaat die 41ste grootste in die Unie maak) en 'n bevolking van sowat 1,85 miljoen (as die Unie se 38ste mees bevolkte staat). Die hoofstad en grootste nedersetting is Charleston. Belangrike tradisionele ekonomiese sektore sluit die houtbedryf en steenkoolmynbou in. Daarnaas word ruolie en aardgas ontgin. Wes-Viginië word in die noorde deur Pennsilvanië, in die ooste deur Maryland en Virginië, in die suide deur Virginië, en in die weste deur Ohio en Kentucky begrens. Dit is op 20 Junie 1863 as die 35ste deelstaat wat tot die Unie toegelaat is. Wes-Virginië is een van drie Amerikaanse deelstate wat gevorm is deur afstigting van 'n bestaande deelstaat en die enigste wat losgebreek het van 'n Gekonfedereerde deelstaat, Virginië. Gedurende die Amerikaanse Burgeroorlog tussen 1861 en 1865 het dit 'n strategiese rol gespeel as grensstaat. Interessant genoeg bepaal die Amerikaanse grondwet dat in die geval van 'n afstigting toestemming verkry moet word van die oorspronklike deelstaat. Hierdie toestemming is nooit verkry nie. Ook is die stemming, wat in 1861 gehou is en waarydens burgers in 39 distrikte die afstigting van Wes-Virginië as Unionistiese deelstaat goedgekeur het, weens die stasionering van Unietroepe by stemlokale bevraagteken.
Distrikte in die ooste en suide was gekant teen die afstigting, maar is nogtans om politieke, ekonomiese en militêre redes ingesluit by die nuwe deelstaat. Die bergreeks wes van die Blue Ridge Mountains het Wes-Virginië se natuurlike oosgrens geword wat verdediging teen aanvalle deur Gekonfedereerde magte vergemaklik het. Een van die mees omstrede besluite was die insluiting van die sogenaamde Eastern Panhandle-distrikte wat die Gekonfedereerde saak gesteun het. Die doelwit was om Gekonfedereerde toegang tot die Baltimore- en Ohio-spoorweë, wat deur hierdie gebied geloop het en van groot belang was vir troepebewegings en die ekonomie van die deelstaat, te verhinder.
Toerleier
'n Toerleier of toergids verskaf inligting en bystand aan mense op georganiseerde toere, individue kliënte en opleidingsinstansies by religieuse en historiese plekke, museums en by ander plekke van belang. Hulle het (normaalweg) 'n erkende nasionale of plaaslike toeriste-kwalifikasie. Diploma (3 jaar)NQF-360 Krediete)nodig.
Heuningvlei
Heuningvlei is 'n klein dorpie in die Noord-Kaap, Suid-Afrika.
Daar was blouasbes hier ontgin.
Hot Space
Hot Space is die tiende ateljeealbum vanaf die Engelse musiekgroep Queen wat in 21 Mei 1982 vrygestel is.
Marktl
Marktl, soms nie-amptelik Marktl am Inn genoem, is 'n markdorp in die Opper-Beierse distrik Altötting en administratiewe setel van die gelyknamige munisipaliteit waarin verskeie nedersettings saamgesluit het. Die dorp het bekendheid verwerf as geboorteplek van kardinaal Josef Ratzinger (Pous Benedictus XVI).
Stigting - Geboortehuis Benediktus XVI
Die stigting Geburtshaus Papst Benedikt XVI. is in 2005 gestig, en is die eienaar van die Geboortehuis van Pous Benedictus XVI in Marktl.
Geskiedenis
Met die inwilliging van die 'Freisinger Bischofskonferenz' (Biskopskonferensie van Freiburg) het Wilhelm Schraml, Biskop van Passau, 'n kerklike stigting in openbare reg ter weg gebring. In Desember 2005 is dit amptelik herken deur die Beierse Staatsministerie vir onderwys en kultuur. Die „Stiftung Geburtshaus Papst Benedikt XVI.“ kon daarvoor die benodigde geld opbring, om vir die 80ste verjaarsdag van Benediktus XVI. op 16 April 2007 die geboortehuis in 'n eerste stap te open. Die veranderinge in die huis sal in die volgende maande geskied, sodat tot by die opening daarvan verskillende kamers vertoon kan word. In die selfde tyd organiseer die stigting en die verantwoordelike teologiereferent, Ludwig Raischl, voorwerpe vir die verskeie kamers. Die idee van die stigting was om die „Stiftung Geburtshaus Papst Benedikt XVI.“, aan hierdie oord die persoonlike en geestelike lewensweg van Pous Benediktus XVI ten toon te stel. Die inisiatief het oorspronklik gekom vanaf sy familie (onder andere Familie Werhahn in Neuss) en die voormalige aartsbiskop van Keulen, Josef Kardinaal Frings, wie se konsilieteoloog die destydse teologieprofessor Joseph Ratzinger (in Bonn) was. Webwerf: http://www.papsthaus.eu/
Northland
Northland (Māori: Te Tai Tokerau) is die mees noordelike streek in Nieu-Seeland. In Oktober 2019 het die streek sowat 188 700 inwoners gehad. Die grootste nedersetting is Whangarei.
Melkitiese Grieks-Katolieke Kerk
thumb|200px|’n Melkitiese Grieks-Ortodokse kerk in [[Damaskus.]]
Die Melkitiese Grieks-Ortodokse Kerk (Arabies:كنيسة الروم الملكيين الكاثوليك, Kanīsat ar-Rūm al-Malakiyyīn al-Kāṯūlīk) is ’n Oosters-Katolieke Kerk in volle gemeenskap met die Rooms-Katolieke Kerk. Aan die hoof daarvan is patriarg Youssef Absi, met sy hoofkwartier in Damaskus, Sirië. Die Melkiete, wat die Bisantynse Rite volg, kan hulle geskiedenis naspeur tot by die vroeë Christene van Antiogië, voorheen in Sirië en tans in Turkye. Hier het Petrus in die 1ste eeu n.C. die Christendom bekendgestel.
Die Melkitiese Kerk is verwant aan die Grieks-Ortodokse Kerk van Antiogië. Dit is hoofsaaklik gesentreer in Sirië, Libanon, Jordanië, Israel en Palestina. Lidmate kom egter oor die hele wêreld voor vanweë migrasie as gevolg van vervolging. Daar is tans wêreldwyd sowat 1,6 miljoen lidmate. Hoewel die Melkitiese Grieks-Katolieke Kerk sy Bisantynse liturgiese tradisies met die kerke van Oosterse Ortodoksie deel, is die kerk amptelik deel van die Rooms-Katolieke Kerk sedert die herbevestiging van sy vereniging met Rome in 1724.
Hasselt
Hasselt kan wees:
Hasselt, België
Hasselt is 'n Belgiese stad en munisipaliteit in die weste van die Vlaamse provinsie Limburg. Die munisipale gebied het sowat 74 000 inwoners (2011) en 'n oppervlakte van 103 km². Hasselt is die hoofstad van die provinsie en lê tussen die Kempen in die noorde en die Haspengouw in die suide.
Plekke
Plekke in die munisipale gebied van Hasselt:
Godsheide, Hasselt-Centrum, Heilig-Hartwijk, Kermt, Kiewit, Kuringen-Centrum, Onze-Lieve-Vrouw van Banneux, Rapertingen, Runkst, Schimpen, Sint-Catharinawijk, Sint-Jansheide, Sint-Lambrechts-Herk, Sint-Martinuswijk, Spalbeek, Stevoort, Stokrooie, Tuilt en Wimmertingen.
Miles Romney
Miles Romney (13 Julie 1806 – 3 Mei 1877) was 'n vroeë Engelse bekeerling wat hom saam met sy vrou Elizabeth tydens 'n doopplegtigheid net suid van Preston in Lancashire by die Kerk van Jesus Christus van die Heiliges van die Laaste Dae aangesluit het. Die egpaar het vervolgens met hul vyf kinders na die Verenigde State geëmigreer om by die Kerklidmate in Nauvoo, Illinois aan te sluit. As bekwame argitek was Romney by die ontwerp en bou van vroeë tempels, tabernakels en ander belangrike geboue van die Kerk betrokke.
Die Amerikaanse politici George W. Romney en Mitt Romney is nasate van Miles Romney.
Neopterygii
Neopterygii is 'n subklas van die straalvinnige visse (Actinopterygii). Neopterygii beteken "nuwe vinne". Daar is slegs 'n paar veranderinge gedurende hulle evolusie van die vroeëre straalvinvisse. Hulle verskyn êrens in die laat Perm-periode, voor die tyd van dinosourusse. Neopterygii is 'n baie suksesvolle groep visse, omdat hulle vinniger as hulle voorgangers deur die water kan beweeg. Hulle skubbe en geraamtes word ligter gedurende hul evolusie, en hulle kake word sterker en meer effektief. Terwyl elektro-resepsie en die Ampulle van Lorenzini by al die ander groepe visse voorkom, met die uitsondering van slymprikke (Myxinidae), het Neopterygii hierdie sintuig verloor, selfs as hulle later verder evolueer na Gymnotiformes en babers.
Jallikattu
Jallikattu (Tamil: சல்லிகட்டு, sallikaṭṭtu) is sportgeleentheid waartydens wilde bulle getem word. Jallikattu word hoofsaaklik in die Indiese deelstaat Tamil Nadu gedurende die Pongal-oesfees beoefen. Die doel van die spel is om 'n bul te vang, vir 'n sekere tyd daaraan te hang of dit onder bedwang te bring en aan 'n boom of paal te bind. Dit word deur jong mans beoefen en pryse is op die spel vir diegene wat 'n bul suksesvol kan tem.
Die pulikulam-beesras word gewoonlik vir die geleentheid gebruik. Die beeste word in groot kuddes met slegs 'n paar veldwagters aangehou en is vir alle praktiese doeleindes wild. Slegs ervare herders kan veilig tussen die diere beweeg. Gesonde en sterk kalwers word van hierdie kuddes gekies en spesiaal vir die Jallikattu grootgemaak.
Van die moderne gebruike sluit in om die bulle voor deelname deur 'n veearts te laat ondersoek en om hulle met GPS-toestelle te merk sodat hulle per selfoon opgespoor en gevolg kan word.
Philip E. Rosenberg
Philip E. Rosenberg (gebore 1931) is 'n Amerikaanse geochemikus by die Washington Staats-universiteit in die VSA.
Die mineraal Rosenbergiet is in 1993 na hom vernoem.
Boustel (motorvoertuig)
'n Boustel is 'n versamelstel wat al die dele bevat wat nodig is om 'n produk te bou of monteer. Die dele word gewoonlik in een land of streek vervaardig, en dan uitgevoer na 'n ander land of streek vir finale montering. Die Engelse benaming is knock down kit of slegs knocked down, en afgekort as KD of CKD.
'n Algemene vorm van boustel is 'n volledige boustel (CKD), wat 'n volledige stel onderdele bevat om 'n produk te vervaardig. Dit is ook 'n metode vir die verskaffing van onderdele aan 'n mark, veral in die lewering aan die buiteland. [1] CKD is 'n algemene praktyk in die motor-, bus-, swaar vragmotor- en spoorvoertuignywerhede, sowel as elektronika, meubel- en ander produkte. Besighede verkoop klop-down kits aan hul buitelandse affiliasies of lisensiehouers vir verskeie redes, insluitend die vermyding van invoerbelasting, om belasting voorkeure te ontvang vir die lewering van plaaslikvervaardigde produkte, of selfs om te oorweeg word as 'n bieër (byvoorbeeld, in openbare vervoerprojekte met "koop plaaslik"-reëls).
In die motorbedryf is die mees basiese vorm van 'n KD-stel 'n voertuig sonder wiele, enjin, transmissie en battery. Hulle word óf verskaf as onderdele vir montering ('n "volledige" stel), of verkry vanaf derde partye ('n "onvolledige" stel); al die binnegoed is reeds geïnstalleer by die fabriek van oorsprong. Die term SKD vir semi-knocked-down verwys na 'n stel met 'n volledige, gesweisde motorbakwerk, gewoonlik bedek of reeds geverf. Om ekstra belastingvoorkeure te verkry, moet die vervaardiger die motor verder lokaliseer, dws die aandeel verhoog van die dele wat deur plaaslike vervaardigers gelewer word, soos bande, wiele, sitplekke, hoofligte, windskerms en glas, batterye, binneplastiek, ens., selfs ook die enjin en ratkas. Op 'n sekere punt, kan die staalbakwerk plaaslik gepers, gesweis en geverf word; wat KD-montering effektief net 'n paar stappe weg van volskaalse produksie maak.
Pieter-Steph du Toit
Pieter-Steph du Toit (* 20 Augustus 1992, Kaapstad) is ’n Springbokrugbyspeler wat vir die in die Superrugbykompetisie op slot of flank speel. Hy was deel van Suid-Afrika se span tydens die Rugbywêreldbeker 2015 en die Rugbywêreldbeker 2019. In 2019 is hy bekroon met Wêreldrugby se 2019 Wêreldmansrugbyspeler van die Jaar-titel.
Op 9 November 2013 het hy op die ouderdom van 21 jaar sy eerste toets vir die Springbokke in Cardiff teen Wallis gespeel. Op 2 Junie 2018 is hy eenmalig as die kaptein aangewys vir die toets teen Wallis.
Abdul Karim Kassem
Abdul Karim Kassem (Arabies: عبد الكريم قاسم‎ `Abd al-Karīm Qāsim, populêr ook bekend as "az-Za’im"- "die leier"; 21 November 1914, Bagdad - 9 Februarie 1963, Bagdad) was 'n Irakkese militaris en politikus van gemengde Soennitiese, Sjiïtiese en Koerdiese afkoms.
Op 14 Julie 1958 werp die Vrye Offisiere onder leiding van generaal Abdul Karim Kassem en die kolonels Abdel Salem Arif en Abdel Rahman Arif, gesteun deur die Ba'ath Party die Irakse regering omver. Koning Faisal II, bykans sy totale familie en die voormalige premier Nuri al-Said sterf tydens die staatsgreep. Daarna word 'n republiek uitgeroep en Kassem word premier.
Hoewel hy die Arabiese nasionalisme en President Nasser se beleid aanvanklik ondersteun het, word hy spoedig 'n teenstander en verbreek hy die kontak tussen die Vrye Offisiere en die Egiptiese president. Kassem soek hierna kontak met die Irakse Kommunistiese Pary wat sterk teenstanders van die Arabiese nasionalisme was.
In 1959 poog vise-premier Arif, enkele lede van die Vrye Offisiere en die Ba'ath Party 'n mislukte staatsgreep. Kassem laat sy teenstanders daarna opsluit (die meeste kry later amnestie of tronkstraf) en gesteun deur die Kommunistiese Party sluit hy 'n vriendskapsverdrag met die Sowjetunie. In Augustus 1960 probeer Koerdiese kommuniste in Kirkoek die mag oorneem. Kassem laat die opstand onderdruk en verbied die Irakse Kommunistiese Party. Daarna fokus Kassem op die verbetering van die lot van die armes, onder andere deur woningbouprojekte.
In 1963 kom daar 'n einde aan die bewind van Kassem, toe die Ba'ath Party die regering oorneem en Kassem laat fusilleer.
In Julie 2004 is Kassem se liggaam ontdek deur 'n nuusspan van Radio Dijla in Baghdad.
Outonome Gewes Tibet
Die Outonome Gewes Tibet of Xizang (Tibettaans: བོད་, Wylie: bod rang skyong ljongs; Chinees: 西藏, Pinyin: Xīzàng) is in die suidweste van die Volksrepubliek China geleë. In 2014 het dit 'n bevolking van 3 180 000 gehad. Die administratiewe gebied van die gewes strek oor 'n oppervlakte van 1 228 400 vierkante kilometer en is die tweede grootste administratiewe gebied naas Xinjiang. Die hoofstad en grootste stad is Lhasa, bekend vir die Potala-paleis, die voormalige setel van die Dalai Lamas. Tibet grens in die noorde aan Xinjiang en in die weste aan Kasjmir.
Die gebied is die tuiste van die Tibettane, 'n Sino-Tibettaanse volk. Die Tibettane vorm met 90% die grootste etniese groep van die strek, gevolg deur Han-Chinese met 8%. Die Tibettaanse Boeddhisme is die belangrikste godsdiens van Tibet met die Dalai Lama, tans Tenzin Gyatso, as opperhoof en spirituele leier. Tibettaans is die onderrigmedium in die meeste skole. Toegang tot moderne kommunikasiemiddele word verseker deur die uitbou van Tibet se internet- en selfoonnetwerke.
Tibet was eens 'n onafhanklike koninkryk, maar het tydens die Koue Oorlog in die 1950's 'n speelbal van buitelandse moondhede geword nadat dit in 1951 deur Chinese troepe beset is. In 1959 is Tibet deur die Volksrepubliek China geannekseer – na bewering om dit van «Britse en Amerikaanse imperialisme» te bevry. Eers in latere Chinese publikasies word die anneksasie van Tibet as 'n bevryding van 'n godsdienstige, politieke en ekonomiese stelsel beskryf waarin «feodale strukture» en «lyfeienskap» sentraal gestaan het. Hierdie opvatting word nie deur westerse deskundiges gedeel nie. Tussen 1951 en 1959, toe die Chinese owerheid reeds beslissende politieke invloed in Tibet uitgeoefen het en maklik teen beweerde lyfeienskap sou kon opgetree het, is die hoekstene van die tradisionele Tibettaanse samelewing nie aangetas nie. In onlangse publikasies is daar sprake van «agterlikheid» en 'n «gebrek aan modernisering» in Tibet voor 1959, maar ook van «demokratiese hervorming» onder die Chinese bewind.
Boeddhistiese godsdiensbeoefening is nie onwettig nie – so het die 11de Panchen Lama Bainqen Erdini Qoigyijabu in Julie 2019 aan religieuse plegtighede deelgeneem. Volgens staatsbronne word in Tibet en ander dele van China selfs religieuse werke deur die Chinese owerheid gedruk en versprei. Godsdienste word blykbaar geduld solank hul beoefening nie as bedreiging vir die politieke bedeling en integriteit van die land beskou word nie. Tans word aan gelowiges geen regsekerheid aangaande godsdiensbeoefening verleen nie.
Tibet is ook bekend vir sy hoë berge soos Berg Everest wat tot die Himalaja behoort en die suidelike grens tot die drie Suid-Asiatiese lande Bhoetan, Indië (Sikkim) en Nepal vorm. Hier ontspring ook groot riviere soos Brahmaputra, Geelrivier, Indus, Salween, Yangtze en Sutlej.
Maryland
Maryland (Engels: State of Maryland) is 'n deelstaat in die Middel-Atlantiese gebied van die Verenigde State van Amerika. Dit was die sewende deelstaat om die Grondwet van die Verenigde State te bekragtig (1787 in Philadelphia, Pennsilvanië). Die hoofstad is Annapolis en die grootste stad is Baltimore. Dit het 'n bevolking van omtrent 5,8 miljoen en 'n oppervlakte van 12 407 vierkante kilometer. Maryland word in die noorde deur Pennsilvanië, in die ooste deur Delaware, in die suide deur Virginië en Washington, D.C., en in die weste deur Wes-Virginië begrens. Die Atlantiese Oseaan lê in die suide.
Maryland was oorspronklik 'n Britse kolonie, en was een van die dertien kolonies wat teen die Britse kroon opgestaan het.
Maryland se byname is Old Line State, Free State, Little America en America in Miniature. Die deelstaat se leuse is Fatti maschii, parole femine (Italiaans: manlike dade, vroulike woorde).
2013-Rugbykampioenskapreeks
Die toernooi is deur SANZAAR georganiseer, ’n konsortium wat sedert 2012 uit die vier lande se rugbyfederasies bestaan.
Formaat
Die formaat vir die 2013-toernooi was soortgelyk aan dié van die vorige jaar. Elke span het drie keer tuis gespeel, en drie keer weg, met ’n totaal van ses wedstryde elk, en twaalf in totaal. Met ’n wen het ’n span vier punte verdien, gelykop twee ligapunte, en ’n verloor met agt of meer punte nul ligapunte. ’n Bonuspunt kon verdien word op een van twee maniere: deur ten minste vier drieë in ’n wedstryd te druk, of deur met sewe punte of minder te verloor. Die toernooi se wenner was die span met die meeste ligapunte aan die einde van die toernooi.
Kerry Godliman
Kerry Godliman (gebore 17 November 1973) is 'n Engelse aktrise en skryfster. Sy is bekend vir haar rolle in die televisiereekse Spoons (2005), Our Girl (2014), en Bad Move (2017).
Rosenbergiet
Rosenbergiet is 'n mineraal met die chemiese formule AlF3·3H2O. Dit is 'n trihidraat van aluminiumfluoried. Dit is kleurloos, en die kristalle is tetragonaal tot dipiramidaal.
Rosenbergiet is vernoem na Philip E. Rosenberg, 'n geochemikus van die Verenigde State van Amerika.
Tielman Roos
Tielman Johannes de Villiers Roos (8 Mei 1879 - 28 Maart 1935) was 'n advokaat, regter, politikus en Suid-Afrikaanse minister van justisie vanaf 1924 tot 1929.
Hy is in 1879 in Kaapstad gebore en as regsgeleerde opgelei. In 1902 verhuis hy na die destydse Transvaal waar hy leier van die Nasionale Party word vandaf die stigting van die party van 7 tot 9 Januarie 1914. Hy was altyd sterk republikeins in sy politieke beskouing.
Danksy sy bemiddeling het kol. Frederic Creswell en genl. Barry Hertzog in 1922 onderhandelings begin wat uiteindelik gelei het tot 'n koalisie tussen die Arbeidersparty en die Nasionale Party, die sogenaamde Pakt-regering wat aan bewind was van 17 Junie 1924 tot die samewerking van die Suid-Afrikaanse Party en die Nasionale Party vanaf 1933 wat op 5 Desember 1934 uitgeloop het op die stigting van die Verenigde Suid-Afrikaanse Nasionale Party.
Roos was Volksraadslid vir Lichtenburg van 1915 tot 1929 en minister van justisie in die eerste Pakt-regering. Hy was in 1929 verantwoordelik vir die "Swart Manifes" wat die verkiesing op 18 Junie 1929 as die sogenaamde Swartgevaar-verkiesing gekenmerk het.
Hy het kort daarna uit die politiek getree weens swak gesondheid en is in die verkiesingsjaar benoem tot appèlregter. Roos het in 1932 tot die politiek teruggekeer met 'n opsienbare toespraak oor die noodsaaklikheid om af te stap van die goudstandaard. Dit het die Pakt-regering laat wankel en uiteindelik tot samesmelting tussen die N.P. en die S.A.P. gelei.
Roos het sy hand egter ietwat oorspeel met die stigting van die Sentrale Party op 12 Mei 1934, 'n politieke party wat sy steun moes konsolideer. Die party het, voor sy stigting, aan die verkiesing van 17 Mei 1933 deelgeneem, die 20 kandidate kon net 23 723 stemme kry om slegs twee kandidate verkies te kry, waarvan die een die oudste seun van pres. F.W. Reitz, Hjalmar Reitz, was. Die party ontbind egter op 9 Maart 1935 weens 'n gebrek aan steun en omdat hy uit die koalisieregering gelaat is.
25 Februarie
25 Februarie is die 56ste dag van die jaar in die Gregoriaanse kalender. Daar volg nog 309 dae in die res van die jaar (310 in skrikkeljare).
Teheran
Die stad, wat teen die hellings van die Elboers-bergreeks en aan die voet van die rustende vulkaan Damavand geleë is (hierdie piek op 'n hoogte van 5 670 m verrys sowat 80 km noordoos van Teheran), en in die noorde deur die hellings van die bergpiek Towchal (byna 4 000 m bo seespieël) begrens word, is eers sowat twee eeue gelede tot die hoofstad van Iran verhef. Intussen het die stad tot die land se belangrikste ekonomiese en wetenskaplike sentrum gegroei.
Die huidige stadsgebied beslaan sowat 730 km². Vanweë hul ligging temidde van berghellings is Teheran se stadsdele teen verskillende hoogtes geleë. Die suidelike stadsdele grens aan die Dasht-e Kevir-soutwoestyn en is sowat 1 000 m bo seevlak geleë, die stadsentrum ietwat hoër teen sowat 1 200 m bo seevlak en die welvarende noordelike voorstede, waar tradisioneel die meeste regeringsgeboue en ambassades geleë is, teen 1 700 m bo seevlak. Teheran het 'n klimaat met vier seisoene – warm somers, koue winters, en relatief kort lentes en najare.
Die meeste arm Teherani's, soos die hoofstadbewoners in Iran genoem word, is in die suidelike stadsgebied saamgetrek wat in vergelyking met die noordelike stadsdele deur 'n warmer, minder aangename klimaat gekenmerk word. Die noorde was van ouds die gewildste woongebied vir Teheran se welgesteldes.
Teheran is die administratiewe, ekonomiese, kulturele en vervoermiddelpunt van Iran wat met sy stedelike leefstyl en die groot verskeidenheid werkgeleenthede steeds meer nuwe aankomelinge lok. Sodoende het die stad van 'n beskeie nedersetting met 'n bevolking van omstreeks 15 000 in 1800 tot die middel van die 19de eeu reeds tot 'n belangrike stad met meer as 100 000 inwoners gegroei. In die 1930's het die inwonertal die kwartmiljoenkerf verbygesteek, en volgens die sensus van 1997 was dit in dié jaar al een van die wêreld se grootste metropole met meer as tien miljoen inwoners.
Hierdie ongekende proses van verstedeliking het met ekonomiese vooruitgang en motorisering van groot dele van die bevolking gepaard gegaan, maar het naas sosiale ook ernstige omgewingsvraagstukke veroorsaak. Die uitlaatgasse, wat deur nywerhede en miljoene voertuie in die atmosfeer ingestuur word, belemmer nie net die uitsig op die berge van die omgewing nie, maar lei jaarliks tot duisende sterftes.
Ligging
Teheran is in 'n depressie teen die suidelike hellings van die Elboers-bergreeks en rofweg halfpad tussen die grens met Afghanistan in die ooste en die grense met Turkye en Irak in die weste geleë. Die vrugbare Warāmīn-vlakte suid van Teheran se middestad is 'n belangrike landbougebied wat die stad tradisioneel van graan voorsien. Die klein nedersettings, wat noord van die stad teen die berghellings ontstaan het, soos Qulhak, Tajrīsh en Shamirān, is gesogte somerwoonplekke vir Teherani's.
Teheran is by die bouvalle van die bekende antieke nedersetting Rey (soms ook Ray of Rhages genoem) gestig. Tabriz en Mashhad is respektiewelik 550 en 750 kilometer van Teheran af geleë, terwyl Isfahan, die vroeëre hoofstad in die tyd van die Safawiede-bewind, 350 km ten suide lê. Khazar aan die Kaspiese See lê net sowat 100 km noord van die hoofstad. Die Elboers- en Emâmzâdeh Hâshem-bergpasse (meer as 2 700 m bo seevlak) verbind die metropolitaanse gebied met streke noord van die Elboers-bergreeks.
Alhoewel Teheran ver van Iran se ander groot stede geleë is, is die stadsgebied van oudsher 'n kruispunt van strategiese handelsroetes wat Anatolië in die huidige Turkye langs die Elboers-reeks met Indië en China asook die suide van Iran met die westelike landsdele en Mesopotamië verbind het. Teheran is tans die grootste metropolitaanse gebied tussen Istanboel in Turkye en Karatsji in Pakistan. Dit strek oor 'n afstand van 250 km in wes-oostelike en van 50 km in noord-suidelike rigting.
Klimaat
Die Iranse hoofstad is in 'n halfdroë kontinentale klimaatstreek geleë. Teheran se klimaat word grotendeels deur sy geografiese ligging tussen die Elboers-bergreeks in die noorde en die sentrale woestyn in die suide bepaal. Sy hoofkenmerke is matige lentes en najare, lang, baie warm en droë somers en kort, maar koue winters. Aangesien die stadsdistrikte op verskillende hoogtes bo seevlak lê, varieer die mikroklimaat van stadsdeel tot stadsdeel. So het die bergagtige noorde van Teheran 'n koeler en aangenamer mikroklimaat as die suidelike stadsdele wat in 'n uitgestrekte plat terrein geleë is.
Januarie is die koudste maand van die jaar met 'n gemiddeld van 2 °C in die noorde en 5 °C in die suide. Die laagste temperatuur ooit was -15 °C. Dikwels varieer weerstoestande volgens stadsdele en val nog sneeu in die noorde en weste van Teheran, terwyl bewoners van die suidelike distrikte reeds sonnige weer geniet. Sneeuvalle varieer eweneens van jaar tot jaar. Ná enkele jare met min sneeuval is Teheran op 5 en 6 Januarie 2008 deur 'n kouegolf getref en in 'n dik sneeu- en yslaag gehul sodat die Raad van Ministers op 6 en 7 Januarie 'n noodtoestand moes verklaar.
Die voggehalte van die lug en jaarlikse neerslae het sedert omstreeks 2000 'n opwaartse neiging getoon wat heel waarskynlik aan bebossingsprojekte en die uitbreiding van groen ruimtes, parke en mere in die stadsgebied te danke is. Tans is die welvarende noorde nog aansienlik groener as die suide van Teheran.
Lugbesoedeling
Lugbesoedeling is 'n baie ernstige probleem in die Iranse hoofstad. Teheran is op baie dae in digte rookmis gehul wat skadelike uitwerkings op die gesondheid van sy inwoners het en jaarliks duisende sterftes veroorsaak. Motorvervoer dra 80 persent van die koolstofvrystellings by, die res word aan industriële besoedeling toegeskryf. Om lugbesoedeling te verminder en die gebruikmaking van openbare vervoer aan te wakker, het die Iranse regering in 2007 met die rantsoenering van petrol begin en pryse aansienlik verhoog.
Lugbesoedeling in Teheran word aan geografiese, ekonomiese en infrastrukturele oorsake toegeskryf. So beperk die massiewe Elboers-bergreeks, wat Teheran in die noorde begrens, die invloei van vogtige lug en winde uit die Kaspiese Seegebied van Noord-Iran. Die kombinasie van ultraviolette straling en skadelike stowwe in die lug dra by tot die verhoging van osoonvlakke.
Geologie
Teheran is op die tektonies aktiewe Iranse Hoogplato geleë waar die Indies-Australiese en die Arabiese Plaat teen die Eurasiese Plaat aanstoot. Ligte aardskuddings word gereeld in die stadsgebied gevoel wat op sowat eenhonderd seismiese breuklyne sit. Op 27 Maart 1830 is byna alle geboue in die hoofstad deur 'n hewige aardbewing vernietig wat 7,0 op die Richterskaal gemeet het. Na ramings het 45 000 mense hul lewens in dié ramp verloor. Ander swaar aardbewings het die gebied in 300 v.C. (7,6 op die Richterskaal), 743 (7,2), 855 (7,1), 958 (7,7), 1177 (7,2), 1383 (7,0), 1665 (6,5) en 1815 (7,1) geskud. Seismoloë het bereken dat daar gemiddeld elke 150 jaar 'n hewige aardbewing in Teheran te wagte kan wees. Aangesien die laaste groot bewing meer as 150 jaar gelede aangeteken is, is die waarskynlikheid hoog dat die gebied in die nabye toekoms deur só 'n ramp getref kan word.
Vir jare reeds word daar debatte oor die verskuiwing van die regeringsetel gevoer. In 2010 het die Iranse regering bekend gemaak dat die plan om Teheran "om veiligheids- en administratiewe redes" as hoofstad te vervang gefinaliseer is. Die Majlis, die Iranse parlement, het Shahroud, Isfahan en Semnan as die drie hoofkandidaatstede vir só 'n verskuiwing genoem.
Vroeë geskiedenis
Die eerste verwysing na Teheran kom in geskrifte van die geleerde Abu Abdallah Muhammad ibn Hammad at-Tehrani ar-Razi († 874/875 of 884/885) voor. Teheran was destyds nog 'n nederige dorpie naby die stad Ray wat swaar op vrugtebou gesteun het. Die bewoners was gedeeltelik in ondergrondse grotte of gewelwe gehuisves. Ibn Balchi se Fars-nama, wat tussen 1108 en 1116 ontstaan het, bevat 'n regstreekse verwysing na Teheran, en – soos talle latere dokumente – na die uitstekende gehalte van plaaslik verboude granaatappels.
Teheran het deel uitgemaak van die Boejiede- en Seldjoeke-ryke waar Ray tydelik as regeringsetel gedien het. Hierdie stad met sy belangrike mark is in die 13de eeu onder meer deur die Arabiese aardrykskundige Yaqut beskryf. Nadat dit in 1220 deur Mongole verower en vernietig is, het Teheran se ondergrondse gewelwe as skuilplek vir die bewoners van Ray gedien. Gaandeweg het Teheran nou self tot 'n groter nedersetting ontwikkel wat in 1340 deur die Persiese geograaf en geskiedkundige Hamdallah Mustaufi (1281–1344) beskryf is.
Safawiede- en Zand-prinse
Eers tydens die bewind van die Safawiede-dinastie het Teheran tot 'n belangrike stad gegroei. Die nedersetting en sy sitadel (die latere Golestan-paleis) is onder Tahmasp I (1513–1576) met 'n muur beskerm. Tahnasp is in 1524 in die ouderdom van tien jaar as opvolger van sy vader, Ismail I, as tweede sjah van die Safawiede-dinastie gekroon.
Onder Abbas I (1571–1629), wat sy ryk tydelik vanuit Teheran geregeer het, is wye strate en lane aangelê. Ook onder Karim Khan (1708–1779), die stigter van die kortstondige dinastie van die Tand-prinse, het Teheran tydelik as regeringsetel gefungeer. Hy het hier 'n paleis laat bou en ook die stadsmuur versterk om aanvalle deur Kadjare af te weer. Ondanks sy militêre oorwinnings – hy het onder meer die Kadjare-leier Mohammed Hassan Khan gedood en sy seun Agha Mohammed Khan (1742–1797) as gyselaar gevange geneem – het Kharim Khan die regeringsetel om veiligheidsredes weer na Shiraz verskuif.
Kadjare
Ondanks sy versterkte stadsmuur was Teheran aanvanklik eerder 'n nedersetting van provinsiale as van nasionale belang. Hierdie situasie het eers met die afsterwe van Karim Khan in 1779 skielik verander. Agha Mohammad Khan kon homself nou uit sy gevangeskap bevry en met die steun van die Kadjare self die bewind oorneem. In 1788 het hy die laaste regent van die Zand-dinastie, Lotf Ali Khan (1769–1794), gevange geneem en ses jaar later om die lewe gebring. Een jaar later het hy sy regeringsetel na Teheran verskuif. In die lente van 1776 het Agha Mohammad Khan homself tot sjah gekroon en sodoende die Kadjare-dinastie gestig.
Omstreeks 1800 was Teheran 'n stad met 15 000 inwoners en 'n oppervlak van sowat vier km². Agha Mohammad Khan se opvolger Fath Ali (1762–1834) het 'n ambisieuse bouprogram aangepak en talle moskees, medresses en paleise laat oprig, waaronder Teheran se bekende Golestan-paleis. Die stadsmuur is gedeeltelik gerestoureer. 'n Ander Kadjare-heerser, Nāser al-Dīn Sjah (1831–1896), het die oorspronklike stadsgebied gedurende sy regeringstyd vervyfdubbel. Onder sy bewind is Teheran se ou stadsmuur afgebreek en deur 'n nuwe versterking met pragtige poorte vervang. In 1883 was Teheran met 'n bevolking van meer as 100 000 reeds die grootste stad in die land. Hierdie demografiese ontwikkeling is deur die beleid van stelselmatige sentralisering nog versterk.
Pahlavi-dinastie
Onder die bewind van Reza Sjah Pahlavi is Teheran in die 1930's nog eens uitgebrei en 'n nuwe hoofstraat dwars deur die stadsgebied gebou, terwyl ou Kadjare-buurte gesloop is. Ook Teheran se historiese stadsmuur is afgebreek, onder meer om plek te maak vir 'n nuwe geometriese straatrooster. Breë reguit lane met bome aan weerskante het nou in noord-suidelike en wes-oostelike rigting geloop en weggedoen met die tradisionele kulturele en sosiale strukture van die historiese Islamitiese buurte. Die nuwe lane het die stad in sektore verdeel waarby welvarende Tehrani's in die noordelike en armer inwoners in die suidelike stadsdele saamgetrek was. Op nasionale vlak het die nuwe Transiranse Spoorweglyn Teheran met die Kaspiese See en die Persiese Golf verbind.
'n Belangrike historiese en politieke gebeurtenis was die Konferensie van Teheran wat tussen 28 November en 1 Desember 1943 gehou en deur die geallieerde leiers Churchill, Roosevelt en Stalin bygewoon is. Van die onderwerpe, wat in die Iranse hoofstad bespreek is, was die geallieerde strategie vir 1944 op die Europese oorlogstoneel en die tyd ná die verwagte oorwinning van die geallieerde moondhede in die Tweede Wêreldoorlog.
Teheran se padnetwerk is in die 1960's en 1970's tydens die regering van sjah Mohammad Reza Pahlavi verder uitgebrei en gemoderniseer. Nuwe nywerhede is in die stad gevestig en die plaaslike infrastruktuur opgeknap.
Weens die toenemende migrasie van plattelandse gebiede na Iran se stede en hoë geboortesyfers het ook Teheran 'n ongekende bevolkingsgroei ervaar. Terwyl die stad in 1966 nog 2,7 miljoen inwoners gehuisves het, het hierdie getal in die volgende dekade volgens die sensus van 1976 tot 4,5 miljoen gestyg.
Islamitiese Rewolusie
Tydens die sogenaamde Islamitiese Rewolusie van 1979 het 'n breë front van opposisiegroepe, wat van kommuniste tot Islamiste gestrek het, in opstand teen die outoritêre, wêreldlike en westerse bewind van sjah Mohammed Reza Pahlavi gekom. Ná bloedige onluste en massabetogings het die sjah die land verlaat en ajatolla Ruhollah Khomeini (1902–1989) as geestelike leier uit sy ballingskap in Frankryk na Iran teruggekeer om die Islamitiese Republiek van Iran te proklameer.
Talle hooggeplaaste ondersteuners van die sjah-bewind is tereggestel. Die Verenigde State se weiering om sjah Reza Pahlavi aan Iran uit te lewer, het tot anti-Amerikaanse betogings gelei wat hul hoogtepunt in die besetting van die Amerikaanse ambassade gehad het. Tientalle diplomate en medewerkers is meer as een jaar lank as gyselaars aangehou en – ná 'n mislukte bevrydingspoging deur Amerikaanse lugmageenhede – eers kort ná die inhuldiging van Ronald Reagan as nuwe president en opvolger van Jimmy Carter in Januarie 1981 vrygelaat.
In die Eerste Golfoorlog (1980–1988) is Iran deur Irakse magte aangeval. Teheran was die teiken van Irakse lug- en missielaanvalle, waarby die eerste lugaanval op 22 September 1980 geloods is. Die konflik het met die sogenaamde "stede-oorlog" in 1985 'n nuwe fase bereik toe Iran verskeie kere met ballistiese missiele aangeval is. Die meeste slagoffers was burgerlikes.
Op 21 Oktober 1996 het 'n nuwe sensus plaasgevind waarvolgens Teheran se bevolking 6,8 miljoen beloop het. Volgens amptelike ramings van die Statistieke Sentrum van Iran het die bevolking in 2004 op 7,1 miljoen gestaan.
Ekonomie en infrastruktuur
Meer as veertig persent van Iran se ekonomiese aktiwiteite, 30 persent van alle werkgeleenthede in die openbare sektor, 45 persent van alle groot industriële ondernemings en meer as die helfte van alle nywerhede is in Teheran saamgetrek. Die belangrikste industriële sektore is motorvervaardiging, elektroniese en elektriese nywerhede, wapenvervaardiging, tekstiel-, suiker-, sementvervaardiging, en chemiese produkte.
Woonsituasie
Onder die bewind van sjah Mohammad Reza Pahlavi was daar planne om Teheran volgens die voorbeeld van Manhattan tot die finansiële en sakesentrum van die Midde-Ooste te ontwikkel. Die stadsbuurt Abbasabad sou volgens hierdie planne in 'n sakedistrik met wolkekrabbers omgeskep word. Geen van die projekte is ná die Islamitiese Rewolusie van 1979 verwesenlik nie, behalwe vir die stadsdistrik Shahrak-e Gharb in die noordweste van Teheran wat nog tydens die sjah-regentskap ontstaan het. Shahrak-e Gharb is saam met Ekbatan, 'n buurt met moderne woonstelgeboue, die enigste stadsdeel wat volgens moderne teorieë van stadsbeplanning ontwikkel en gebou is.
Shahrak-e Gharb ("Westelike stad", dikwels ook Shahrak-e Qods genoem) is 'n hoër middelklaswoonbuurt noord van die Milad-toring met indrukwekkende woonstelgeboue en groot winkelsentrums soos Milad-e Nur en Golestan.
Die stadsbuurt Shahrak-e Ekbatan, wat noord van die Mehrabad-lughawe naby die Karaj-snelweg geleë is, is oorspronklik beplan om 75 000 mense te huisves en het vanaf 1975 in drie boufases ontstaan. Altesaam 33 woonstelblokke met tussen vyf en vyftien verdiepings is opgerig, terwyl ook geriewe soos kinderbewaarplase, skole, winkels, restaurante, moskees en geneeskundige instellings ontstaan het. 'n Ander behuisingsprojek, Chaharsad Dastgah ("Vierhonderd eenhede") in Suid-Teheran, het tydens die sjah-bewind in die 1960's ontstaan, terwyl die woonstelle van Shahrak-e Imam Khomeini in die ooste van die stad eers ná die rewolusie gebou is.